Η Κύπρος εντάσσεται στην Ευρωπαϊκή Ένωση. Η Κύπρια Πρέσβης στη Ουάσιγκτον κ. Κοζάκου Μαρκουλλή μιλά στη ΦτΑ - 2002-12-13
Η Κύπρια Πρέσβης στη Ουάσιγκτον κ. Κοζάκου Μαρκουλλή μιλά στη ΦτΑ
Ο Πρόεδρος της Κυπριακής Δημοκρατίας Γλαύκος Κληρίδης ανακοίνωσε στην Κοπεγχάγη την επιτυχή ολοκλήρωση της προσπάθειας που κατέβαλε η κυβέρνησή του για ένταξη στην Ευρωπαϊκή Ένωση εκφράζοντας όμως παράλληλα και τη λύπη του που δεν κατέστη δυνατόν να επιτευχθεί λύση του πολιτικού προβλήματος της Κύπρου. Όπως μεταδίδει ο Γιώργος Μπίστης, από την Ελληνική Υπηρεσία της «Φωνής της Αμερικής», λίγα λεπτά μετά την ομιλία του κυρίου Κληρίδη στην Κοπεγχάγη η Πρέσβης της Κυπριακής Δημοκρατίας στις Ηνωμένες Πολιτείες κ. Ερατώ Κοζάκου-Μαρκουλλή, σε τηλεφωνική συνέντευξη που του παραχώρησε, χαρακτήρισε την απόφαση του Ευρωπαϊκού Συμβούλιο Κορυφής «ιστορική», εξέφρασε την ελπίδα ότι «η Τουρκοκυπριακή πλευρά καταλαβαίνει τώρα ποια είναι τα συμφέροντά της» και τόνισε ότι τα μηνύματα από Ελληνοκυπριακής πλευράς «είναι θετικά». Η κυρία Κοζάκου-Μαρκουλλή ανέφερε ότι ο Πρόεδρος Κληρίδης ανακοίνωσε με μεγάλη ικανοποίηση στον Κυπριακό λαό ότι «ο μεγάλος εθνικός στόχος της ένταξης στην ΕΕ» επιτεύχθηκε με την πρόσκληση της Κυπριακής Δημοκρατίας να καταστεί κράτος-μέλος. Όπως παρατήρησε, «από πολύ καιρό περιμέναμε να έλθει η ιστορική αυτή ημέρα, η οποία και αποτελεί ορόσημο στη διαδικασία ενοποίησης της ευρωπαικής ηπείρου ενώ αποτελεί παράλληλα και ένα εφαλτήριο για ένα πιο λαμπρό κοινό μέλλον». Τόσο η κυρία Κοζάκου-Μαρκουλλή όσο και ο Πρόεδρος Κληρίδης, στις ξεχωριστές δηλώσεις τους, εξέφρασαν και λύπη για το ότι η επιδιωκόμενη συμφωνία για συνολική λύση του Κυπριακού «δεν επιτεύχθηκε, παρ όλες τις προσπάθειες όλα αυτά τα χρόνια, προσπάθειες που τις τελευταίες εβδομάδες έφθασαν σε μια δραματική αποκορύφωση». Τόνισαν όμως πως η «δέσμευσή» τους για την επίτευξη του στόχου αυτού το γρηγορότερο δυνατόν «παραμένει, όπως πάντοτε, ισχυρή». Η κυρία Κοζάκου-Μαρκουλλή υπογράμμισε επίσης ότι ο Πρόεδρος Κληρίδης έχει διαβεβαιώσει ότι «μέχρι την επίτευξη λύσης στο Κυπριακό, η Κυπριακή κυβέρνηση θα πράξει ό,τι είναι δυνατόν , έτσι ώστε όλοι οι Κύπριοι, Ελληνοκύπριοι και Τουρκοκύπριοι, να μπορούν να απολαμβάνουν τα ωφελήματα και τα δικαιώματα που απορρέουν από την ένταξη της Κύπρου στην ΕΕ». Εξέφρασε παράλληλα και την πεποίθηση ότι η ένταξη στην ενωμένη Ευρώπη, «μας παρέχει την απαραίτητη σιγουριά για λήψη, στις προσεχείς εβδομάδες, τολμηρών μέτρων που θα υποβοηθήσουν τη δημιουργία ευνοϊκού κλίματος για την επίτευξη λύσης του πολιτικού μας προβλήματος». H κυρία Κοζάκου-Μαρκουλλή μας επεξήγησε επίσης ότι η Κύπρος εντάσσεται στην Ευρωπαϊκή Ένωση σύμφωνα με πρότυπο που είχε ισχύσει για την περίπτωση της Γερμανίας, η οποία όταν έμπαινε στην κοινότητα ήτανε χωρισμένη σε «Ανατολική» και «Δυτική». Εντάχθηκε πρώτα το ένα τμήμα της με την πρόβλεψη πως εάν επιτυγχάνονταν αργότερα επανένωση οι πρόνοιες της συμφωνία εντάξεως αυτομάτως θα ίσχυαν και στο άλλο τμήμα της. Το ίδιο θα γίνει τώρα και με την Κύπρο. Δηλαδή, θα ανασταλεί η εφαρμογή του Ευρωπαϊκού κεκτημένου στο κατεχόμενο τμήμα της Κύπρου μέχρις ότου επιτευχθεί συμφωνία για την επανένωση των δύο Κυπριακών κοινοτήτων.